Du har måske prøvet at klatre 10 meter op af en væg i en klatrepark. Eller også har du bare klatret op gennem lyng og krat i Rebild Bakker. Men eleverne på Vesterbølle Efterskole kan snart prale af at have klatret op ad en 30 meter høj pensioneret Vestas-vindmølle. - Det er lidt af en festdag her på skolen. Vi er kommet til tops, kan man sige, siger forstander Martin Diget Aamann. Klatring er ellers normalt ikke en del af skoleskemaet, men snart vil eleverne kunne få en god portion frisk luft og et vist overblik. - Det er lidt spektakulært, at vi har fået det lavet af et gammelt vindmølletårn, så det har fået nyt liv, siger Martin Diget Aamann. - Det er både genanvendelsestanken, vi godt kan lide i det, og så er det også rigtig, rigtig højt på den måde. To gode ting på én gang. Den tidligere vindmølle har fået en god gang maling, og der er boret i nærheden af 1600 huller. Nu, når tårnet er hejst, mangler der kun arbejdet med at montere greb. Tårnet forventes lige netop at kunne stå færdigt, inden eleverne på skolen går på sommerferie. - Jeg er ikke sikker på, at alle sammen synes, de skal derop, men jeg tror, de er ret spændte på det, siger Martin Diget Aamann med et grin.

Opsummering:
En 30 meter høj vindmølle skal nu kunne bestiges.